CELEX: 32013D0307(01)
Language: ro
Date: 2013-03-06 00:00:00
Title: Decizia Comisiei din 6 martie 2013 de modificare a Deciziei Comisiei din 6 octombrie 2010 de constituire a unui grup de experți privind evoluția misiunilor sistemelor europene de navigație prin satelit, denumit „grup consultativ privind evoluția misiunilor”  Text cu relevanță pentru SEE

7.3.2013   
            
            
               RO
            
            
               Jurnalul Oficial al Uniunii Europene
            
            
               C 66/24
            
         DECIZIA COMISIEI
   din 6 martie 2013
   de modificare a Deciziei Comisiei din 6 octombrie 2010 de constituire a unui grup de experți privind evoluția misiunilor sistemelor europene de navigație prin satelit, denumit „grup consultativ privind evoluția misiunilor”
   (Text cu relevanță pentru SEE)
   2013/C 66/05
   COMISIA EUROPEANĂ,
   având în vedere Tratatul privind funcționarea Uniunii Europene,
   întrucât:
   
               (1)
            
            
               Prin Decizia Comisiei din 6 octombrie 2010 a fost constituit un grup de experți privind evoluția misiunilor sistemelor europene de navigație prin satelit, „grupul consultativ privind evoluția misiunilor” (1) (denumit în continuare „grupul”) pentru a furniza Comisiei consiliere în mod independent cu privire la chestiunile legate de evoluția misiunilor pentru EGNOS și Galileo.
            
         
               (2)
            
            
               La constituirea grupului, Comisia a decis că acesta ar trebui să fie compus din persoane numite cu titlu personal.
            
         
               (3)
            
            
               În conformitate cu normele Comisiei aplicabile grupurilor de experți (2), membrii numiți cu titlu personal trebuie să acționeze independent și în interesul public.
            
         
               (4)
            
            
               O parte dintre membrii grupului, numiți de către Comisie (3), sunt angajați și directori în cadrul unor întreprinderi private, care sunt direct interesate de activitatea grupului. Prin urmare, acești angajați și directori nu pot acționa ca membri cu titlu personal, dar pot participa la lucrările grupului ca reprezentanți ai părților interesate.
            
         
               (5)
            
            
               Având în vedere cele de mai sus, membrii grupului ar trebui să fie persoane numite cu titlu personal, persoane numite pentru a reprezenta un interes comun al părților interesate și al organizațiilor. În conformitate cu normele Comisiei aplicabile grupurilor de experți (4), termenul „organizații” este înțeles în sens larg, referindu-se, printre altele, la societăți comerciale, asociații, organizații neguvernamentale, sindicate, agenții și organisme ale Uniunii, precum și organizații internaționale.
            
         
               (6)
            
            
               Decizia Comisiei din 6 octombrie 2010 de constituire a unui grup de experți privind evoluția misiunilor sistemelor europene de navigație prin satelit, denumit „grup consultativ privind evoluția misiunilor” ar trebui, prin urmare, să fie modificată în consecință,
            
         ADOPTĂ PREZENTA DECIZIE:
   Articolul 1
   La articolul 4 din Decizia din 6 octombrie 2010 de constituire a unui grup de experți privind evoluția misiunilor sistemelor europene de navigație prin satelit, denumit „grup consultativ privind evoluția misiunilor”, alineatele (2) și (3) se înlocuiesc cu următorul text:
   
      „(2)   Membrii sunt numiți de către Comisie din rândul specialiștilor competenți în domeniile menționate la articolul 2, precum și din cadrul organizațiilor ce își desfășoară activitatea în aceste domenii, care au răspuns la cererea de candidaturi.
      (3)   Membrii grupului sunt:
      
                  —
               
               
                  persoane numite cu titlu personal;
               
            
                  —
               
               
                  persoane numite pentru a reprezenta un interes comun al părților interesate din domeniul navigației prin satelit; acestea nu vor reprezenta o parte interesată anume sau
               
            
                  —
               
               
                  organizații, în sensul larg al cuvântului, inclusiv societăți comerciale, asociații, organizații neguvernamentale, sindicate, agenții și organisme ale Uniunii, precum și organizații internaționale. Organizațiile își numesc reprezentanții.”
               
            
   Articolul 2
   Prezenta decizie intră în vigoare în ziua următoare datei publicării în Jurnalul Oficial al Uniunii Europene și se aplică până la 31 decembrie 2014.
   
      Adoptată la Bruxelles, 6 martie 2013.
      
         
            Pentru Comisie
         
         Antonio TAJANI
         
            Vicepreședinte
         
      
   
   
      (1)  JO C 271, 7.10.2010, p. 2.
   
      (2)  C(2010) 7649 final, norma 9.
   
      (3)  C(2011) 3624 final.
   
      (4)  C(2010) 7649 final, norma 8.